送陳睦知潭州
作者：蘇軾
朝代：宋

paragraphs: 華清縹緲浮高棟，上有纈林藏石甕。
一杯此地初識君，千巌夜上同飛鞚。
君時年少面如玉，一飲百觚嫌未痛。
白鹿泉頭山月出，寒光潑眼如流汞。
朝元閣上酒醒時，卧聽風鑾鳴鐵鳳。
舊遊空在人何處，二十三年真一夢。
我得生還雪髯滿，君亦老嫌金带重。
有如社燕與秋鴻，相逢未穩還相送。
洞庭青草渺無際，天柱紫蓋森欲動。
湖南萬古一長嗟，付與騷人發嘲弄。